กรุงไทยออกเงินฝากฉลอง 47 ปี
ธนาคารกรุงไทยฉลองครบรอบ 47 ปี ออก 3 ผลิตภัณฑ์เงินฝากพิเศษ ให้ดอกเบี้ยสูงสุด 3.77% ต่อปี
5 มี.ค. 2556

ธนาคารกรุงไทยฉลองครบรอบ 47 ปี ออก 3 ผลิตภัณฑ์เงินฝากพิเศษ ให้ดอกเบี้ยสูงสุด 3.77% ต่อปี
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า เพื่อร่วมฉลองโอกาสครบรอบ 47 ปีของธนาคาร จึงได้ออก 3 ผลิตภัณฑ์เงินฝากทั้งระยะสั้นและระยะยาวที่ให้ดอกเบี้ยสูง เพื่อให้ลูกค้าเลือกฝากตามความต้องการ ได้แก่ เงินฝากประจำ KTB Birthday ระยะเวลาฝาก 47 เดือน อัตราดอกเบี้ย 3.47% ต่อปี เงินฝากประจำ KTB Birthday @ Netbank สำหรับลูกค้า KTB netbank ระยะเวลาฝาก 47 เดือน อัตราดอกเบี้ย 3.77% ต่อปี จ่ายดอกเบี้ยทุกเดือน รับฝากขั้นต่ำครั้งละ 50,000 บาท เปิดบัญชีเงินฝากได้ที่ทุกสาขากว่า 1,100 แห่งทั่วประเทศ ตั้งแต่วันที่ 5 มีนาคมนี้เป็นต้นไป
นอกจากนี้ ธนาคารยังได้ออกเงินฝากประจำ KTB Precious Plus Invite ระยะเวลาฝาก 7 เดือน อัตราดอกเบี้ย 3.00% ต่อปี ฝากขั้นต่ำ 1 ล้านบาท สูงสุด 50 ล้านบาท โดยจำนวนเงินที่นำฝาก เมื่อรวมกับยอดเงินฝากประจำเดิมที่มีอยู่ ณ ขณะที่นำฝาก ต้องมากกว่าหรือเท่ากับ 10 ล้านบาท  ทั้งนี้ ผู้ฝากจะได้รับสิทธิ์เป็นลูกค้า KTB Precious Plus ทันที พร้อมสิทธิถือบัตรเครดิต KTC-KTB Precious Plus Visa Infinite ซึ่งเป็นบัตรที่รวมบริการทางการเงินของธนาคารกรุงไทย และสิทธิพิเศษที่เหนือกว่าทุกบัตรของ KTC เช่น บริการทางลัดผ่านช่องพิธีการตรวจคนเข้าเมือง ทั้งนี้ ธนาคารรับฝากระหว่างวันที่ 14 – 31 มีนาคมนี้